b'\n_START_ARTICLE_\nLibertatea presei\n_START_PARAGRAPH_\nLibertatea presei prive\xc8\x99te desf\xc4\x83\xc8\x99urarea activit\xc4\x83\xc8\x9bilor specifice presei de str\xc3\xa2ngere \xc8\x99i transmitere de informa\xc8\x9bii de interes public prin intermediul canalelor media, f\xc4\x83r\xc4\x83 interven\xc8\x9bia guvernului. Libert\xc4\x83\xc8\x9bii de expresie i se atribuie, dintr-o perspectiv\xc4\x83 istoric\xc4\x83, un rol esen\xc8\x9bial \xc3\xaen influen\xc8\x9barea pozitiv\xc4\x83 a calit\xc4\x83\xc8\x9bii vie\xc8\x9bii cet\xc4\x83\xc8\x9benilor, datorit\xc4\x83 modului \xc3\xaen care sus\xc8\x9bine practicile sociale ale democra\xc8\x9biei, pie\xc8\x9bei libere \xc8\x99i investiga\xc8\x9biei \xc8\x99tiin\xc8\x9bifice \xc8\x99i jurnalistice, responsabile  pentru competitivitatea na\xc8\x9biunilor._NEWLINE_Libertatea presei este un drept fundamental al omului recunoscut \xc8\x99i protejat prin lege in majoritatea statelor moderne. Acest drept este str\xc3\xa2ns asociat cu libertatea de exprimare \xc8\x99i este o component\xc4\x83 a acesteia._NEWLINE_Pentru ca libertatea presei s\xc4\x83 fie real\xc4\x83, publicul \xc8\x99i mass-media necesit\xc4\x83 acces ne\xc3\xaegr\xc4\x83dit la informa\xc8\x9bii. Accesul la informa\xc8\x9bii \xc3\xaemputernice\xc8\x99te publicul s\xc4\x83 dezvolte o imagine adecvat\xc4\x83 \xc8\x99i s\xc4\x83-\xc8\x99i formeze o opinie critic\xc4\x83 \xc8\x99i realist\xc4\x83 cu privire la societatea \xc3\xaen care tr\xc4\x83ie\xc8\x99te \xc8\x99i la autorit\xc4\x83\xc8\x9bile care \xc3\xael guverneaz\xc4\x83,   \xc3\xaencurajeaz\xc4\x83 participarea corect informat\xc4\x83 a acestui public la chestiunile care \xc3\xael privesc, prezint\xc4\x83 capacitatea s\xc4\x83 impun\xc4\x83 transparen\xc8\x9b\xc4\x83 la nivelul institu\xc8\x9biilor publice \xc3\xaen ceea ce prive\xc8\x99te gestionarea fondurilor publice \xc8\x99i tragerea la r\xc4\x83spundere a func\xc8\x9bionarilor publici, expunerea \xc8\x99i sanc\xc8\x9bionarea corup\xc8\x9biei \xc8\x99i s\xc4\x83 legitimeze administra\xc8\x9bia ca serviciu public.\n_START_SECTION_\nIstoric\n_START_PARAGRAPH_\nInventarea presei cu litere mobile la jum\xc4\x83tatea secolului al XV-lea de c\xc4\x83tre Johannes Gutenberg a constituit un moment de r\xc4\x83scruce pentru civiliza\xc8\x9bia european\xc4\x83 de p\xc3\xa2n\xc4\x83 atunci \xc3\xaen ceea ce prive\xc8\x99te comunicarea de mas\xc4\x83 \xc8\x99i o contribu\xc8\x9bie real\xc4\x83 la ceea ce filosofia modern\xc4\x83 define\xc8\x99te ca fiind libertate. Efectul imediat a fost r\xc4\x83sp\xc3\xa2ndirea rapid\xc4\x83 \xc8\x99i cu acurate\xc8\x9be a informa\xc8\x9biilor \xc8\x99i cunoa\xc8\x99terii umane, sc\xc4\x83derea cheltuielilor de imprimare \xc8\x99i \xc3\xaemputernicirea maselor prin punerea la dispozi\xc8\x9bie a unei platforme eficiente de transmitere a ideilor \xc8\x99i opiniilor care puteau fi critice la adresa diferitelor tipuri de autoritate existente la acea vreme. De asemenea, se consider\xc4\x83 c\xc4\x83 presa lui Gutenberg a participat substan\xc8\x9bial la \xc3\xaembog\xc4\x83\xc8\x9birea capacit\xc4\x83\xc8\x9bii de g\xc3\xa2ndire \xc8\x99tiin\xc8\x9bific\xc4\x83 \xc8\x99i conceptual\xc4\x83, precum \xc8\x99i la introducerea unor norme menite s\xc4\x83 satisfac\xc4\x83 nevoia de claritate, ordine \xc8\x99i ra\xc8\x9biune._NEWLINE_Un alt efect important care trebuie men\xc8\x9bionat este modelarea opiniei publice la un nivel la care doar televiziunea \xc8\x99i radioul au reu\xc8\x99it s\xc4\x83 ascead\xc4\x83 \xc3\xaen secolul secolul XX, motiv pentru care libertatea presei a devenit una dintre cele mai pre\xc8\x9buite libert\xc4\x83\xc8\x9bi ast\xc4\x83zi._NEWLINE_Cur\xc3\xa2nd dup\xc4\x83 inven\xc8\x9bia presei cu litere mobile oficialit\xc4\x83\xc8\x9bile au c\xc4\x83utat s\xc4\x83 exercite control asupra acestui nou mod de comunicare \xc8\x99i au incercat s\xc4\x83 cenzureze publica\xc8\x9biile. \xc3\x8en 1501, papa Alexandru al VI-lea a emis un aviz care obliga tipografiile s\xc4\x83 prezinte autorit\xc4\x83\xc8\x9bilor biserice\xc8\x99ti copii ale publica\xc8\x9biilor \xc3\xaenainte de publicare pentru a preveni erezia, amenin\xc8\x9b\xc3\xa2nd pe cei care se eschivau cu amenzi sau chiar excomunicarea. Introdus\xc4\x83 in Anglia de William Caxton \xc3\xaen 1533, presa cu litere mobile a permis pentru prima dat\xc4\x83 reproducerea la scara larg\xc4\x83 a c\xc4\x83r\xc8\x9bilor. Henric al VIII-lea a interzis importul de publica\xc8\x9bii str\xc4\x83ine \xc3\xaen Anglia \xc8\x99i, pentru a exercita un control intern suplimentar, la 16 noiembrie 1538 a ordonat  ca toate c\xc4\x83r\xc8\x9bile noi tip\xc4\x83rite \xc3\xaen Anglia s\xc4\x83 fie aprobate de c\xc4\x83tre un consiliu privat \xc3\xaenainte de publicare._NEWLINE_John Milton (scriitor englez) a criticat cu elocven\xc8\x9b\xc4\x83 cenzura \xc8\x99i legea de acordare a licen\xc8\x9belor (cunoscut\xc4\x83 sub titlul Licensing Order of 1643) care era o form\xc4\x83 de cenzur\xc4\x83 apriori utilizat\xc4\x83 pentru a suprima opiniile potrivnice puterii \xc3\xaen pamfletul polemic Areopagitica: A Speech for the Liberty of Unlicensed Printing (1644)  \xc8\x99i a solicitat Parlamentului s\xc4\x83 suprime sau cenzureze publica\xc8\x9biile ofensive doar dup\xc4\x83 apari\xc8\x9bia lor, dac\xc4\x83 este absolut necesar. De\xc8\x99i abia \xc3\xaen 1695 legea cenzurii presei englezesti a fost eliminat\xc4\x83, obiec\xc8\x9biile aduse de Milton sistemului de cenzur\xc4\x83 sunt considerate un reper important \xc3\xaen ceea ce prive\xc8\x99te libertatea presei \xc8\x99i libertatea de exprimare._NEWLINE_\xc3\x8en secolul al XVIII-lea a avut loc \xc3\xaenflorirea jurnalismului politic \xc8\x99i cre\xc8\x99terea num\xc4\x83rului de jurnali\xc8\x99ti. Pe la jum\xc4\x83tatea aceluia\xc8\x99i secol, datorit\xc4\x83 absen\xc8\x9bei cenzurii libertatea presei a avansat de la simpla enun\xc8\x9bare a unui fapt la stadiul de principiu, exprimat de c\xc4\x83tre Sir William Blackstone \xc3\xaen Comentarii privind Legile Angliei (1765-1769) \xc3\xaen felul urm\xc4\x83tor: _NEWLINE_\xe2\x80\x9e\xe2\x80\x9d_NEWLINE_\xe2\x80\x94Libertatea presei este esen\xc8\x9bial\xc4\x83 pentru un stat liber: dar acest lucru presupune neimpunerea unei cenzuri apriori publica\xc8\x9biilor \xc8\x99i nu libertatea acestora de a nu fi cenzurate pentru chestiuni penale dup\xc4\x83 publicare. Orice om liber are dreptul incontestabil de a exprima orice opinie dore\xc8\x99te \xc3\xaen fa\xc8\x9ba publicului; a interzice acest lucru \xc3\xaenseamn\xc4\x83 a distruge libertatea presei; dar dac\xc4\x83 ceea ce acesta dint\xc3\xa2i declar\xc4\x83 public este neadev\xc4\x83rat, cu rea inten\xc8\x9bie sau ilegal, va trebui s\xc4\x83 suporte consecin\xc8\x9bele cutezan\xc8\x9bei sale. A supune presa puterii restrictive a unui cenzor, asa cum s-a f\xc4\x83cut \xc3\xaen trecut, at\xc3\xa2t \xc3\xaenainte c\xc3\xa2t \xc8\x99i dup\xc4\x83 revolu\xc8\x9bie, \xc3\xaenseamn\xc4\x83 a supune \xc3\xaentreaga libertate de opinie prejudec\xc4\x83\xc8\x9bilor unui singur om \xc8\x99i de a-l face pe acesta judec\xc4\x83torul arbitrar \xc8\x99i infailibil al tuturor punctelor de vedere controversate legate de educa\xc8\x9bie, religie, \xc8\x99i guvern.\n_START_SECTION_\nEtimologie\n_START_PARAGRAPH_\nExpresia "libertatea presei" preced\xc4\x83 \xc3\xaentr-o m\xc4\x83sur\xc4\x83 substan\xc8\x9bial\xc4\x83 apari\xc8\x9bia industriei moderne a presei scrise \xe2\x80\x93 un fenomen al sf\xc3\xa2r\xc8\x99itului anilor 1800 \xc8\x99i \xc3\xaenceputul anilor 1900 \xe2\x80\x93 \xc8\x99i pare s\xc4\x83 fi ap\xc4\x83rut pe la jum\xc4\x83tatea secolului XVII in Marea Britanie de ast\xc4\x83zi, referindu-se literalmente la dreptul general al oric\xc4\x83rei persoane de a avea acces \xc8\x99i de a face uz de o pres\xc4\x83 (dispozitiv fizic) f\xc4\x83r\xc4\x83 interven\xc8\x9bia cenzorilor \xc8\x99i nu un privilegiu acordat bran\xc8\x99ei jurnalistice, care nu exista \xc3\xaen acea perioad\xc4\x83. Aceast\xc4\x83 interpretare este considerat\xc4\x83 important\xc4\x83 de c\xc4\x83tre cei care sus\xc8\x9bin c\xc4\x83 internetul serve\xc8\x99te ast\xc4\x83zi acela\xc8\x99i rol pentru societate \xc8\x99i necesit\xc4\x83 aceea\xc8\x99i protec\xc8\x9bie.\n_START_SECTION_\nRolul presei \xc3\xaen societatea democratic\xc4\x83\n_START_PARAGRAPH_\nMass-media \xc3\xaendepline\xc8\x99te un rol crucial \xc3\xaen stabilirea \xc8\x99i protejarea valorilor democratice, precum asigurarea cu succes a inform\xc4\x83rii corecte \xc8\x99i nep\xc4\x83rtinitoare a votantului cu privire la actorii politici \xc8\x99i atragerea aten\xc8\x9biei publicului asupra abuzurilor, neregulilor sau ilegalit\xc4\x83\xc8\x9bilor comise de zonele de putere din societate._NEWLINE_Libertatea presei este o garan\xc8\x9bie a oric\xc4\x83rei democra\xc8\x9bii func\xc8\x9bionale \xc8\x99i nu poate fi \xc3\xaen\xc8\x9beleas\xc4\x83 independent de o serie de factori sociali, politici \xc8\x99i economici, alinierea echilibrat\xc4\x83 a acestora \xc3\xaempreun\xc4\x83 cu a altor mecanisme democratice \xc8\x99i facilitarea rela\xc8\x9biilor etice dintre ele asigur\xc3\xa2nd dezvoltarea armonioas\xc4\x83 a sectorului mass-media, o pres\xc4\x83 liber\xc4\x83 \xc8\x99i independent\xc4\x83 \xc8\x99i impar\xc8\x9bialitatea comunic\xc4\x83rii mediatice._NEWLINE_De asemenea, atunci c\xc3\xa2nd vorbim despre libertatea presei trebuie s\xc4\x83 lu\xc4\x83m \xc3\xaen considerare existen\xc8\x9ba mai multor realit\xc4\x83\xc8\x9bi sociale \xc8\x99i filosofice care contribuie \xc8\x99i afecteaz\xc4\x83 gradul de libertate al comunic\xc4\x83rii mediatice; este vorba, printre altele, at\xc3\xa2t despre existen\xc8\x9ba unui public educat, care s\xc4\x83 exercite un control critic asupra con\xc8\x9binutului editorial \xc8\x99i s\xc4\x83 sanc\xc8\x9bioneze e\xc8\x99ecurile, precum \xc8\x99i o deontologie a meseriei bine definit\xc4\x83, aplicat\xc4\x83 consistent la toate nivelurile de cercetare, produc\xc8\x9bie \xc8\x99i prezentare de con\xc8\x9binut jurnalistic \xc8\x99i care s\xc4\x83 urm\xc4\x83reasc\xc4\x83 \xc3\xaendeaproape principiile esen\xc8\x9biale ale presei, ca de pild\xc4\x83 s\xc4\x83 permit\xc4\x83 indivizilor s\xc4\x83 enun\xc8\x9be idei care s\xc4\x83 poat\xc4\x83 fi difuzate public, s\xc4\x83 fie supuse dezbaterii \xc8\x99i controlului comunit\xc4\x83\xc8\x9bii._NEWLINE_Libertatea presei poate fi influen\xc8\x9bat\xc4\x83 \xc8\x99i de lipsa transparen\xc8\x9bei privind raporturile de putere din interiorul organiza\xc8\x9biilor media, a transparen\xc8\x9bei privind rela\xc8\x9biile dintre organele de pres\xc4\x83 \xc8\x99i investitori, ac\xc8\x9bionari sau parteneri comerciali \xe2\x80\x94 care pot influen\xc8\x9ba negativ impar\xc8\x9bialitatea jurnalismului, for\xc8\x9ba politicizarea demersului jurnalistic sau crea conflicte de interese, de asumarea responsabilit\xc4\x83\xc8\x9bilor pe care institu\xc8\x9biile de pres\xc4\x83 le au fa\xc8\x9b\xc4\x83 de societate din punctul de vedere al inform\xc4\x83rii corecte a publicului, dar se poate vorbi \xc8\x99i despre o remunerare financiar\xc4\x83 adecvat\xc4\x83 care s\xc4\x83 atrag\xc4\x83 jurnali\xc8\x99ti talenta\xc8\x9bi \xc8\x99i s\xc4\x83 stimuleze practici considerate s\xc4\x83n\xc4\x83toase \xc3\xaen diferitele tipuri de jurnalism._NEWLINE_Statul democratic ar trebui s\xc4\x83 aib\xc4\x83 un interes fundamental \xc3\xaen a garanta libertatea presei, pentru a permite evolu\xc8\x9bia societ\xc4\x83\xc8\x9bii oferindu-i posibilitatea de a discuta liber pe baza informa\xc8\x9biilor puse la dispozi\xc8\x9bie, iar institu\xc8\x9biile statului ar trebui s\xc4\x83 fie interesate s\xc4\x83 \xc3\xaempiedice orice tentativ\xc4\x83 de cenzur\xc4\x83 deoarece o societate democratic\xc4\x83 este func\xc8\x9bional\xc4\x83 doar \xc3\xaen condi\xc8\x9biile \xc3\xaen care exist\xc4\x83 libertatea presei. Servirea interesului public \xc8\x99i informarea corect\xc4\x83 a cet\xc4\x83\xc8\x9beanului, \xc3\xaempreun\xc4\x83 cu politicile editoriale conectate cu agenda real\xc4\x83 a publicului \xc8\x99i respectarea f\xc4\x83r\xc4\x83 rabat a regulilor autoreglement\xc4\x83rii reprezint\xc4\x83 repere fundamentale \xc3\xaen exercitarea profesiei de jurnalist, iar un stat democratic ar trebui s\xc4\x83 faciliteze aceste demersuri._NEWLINE_\xc3\x8en lipsa unei garan\xc8\x9bii solide a dreptului la libertatea de exprimare, protejat de instan\xc8\x9bele judec\xc4\x83tore\xc8\x99ti independente \xc8\x99i impar\xc8\x9biale, nu exist\xc4\x83 o \xc8\x9bar\xc4\x83 liber\xc4\x83 \xc8\x99i, respectiv, un  regim  democratic. Calitatea unei democra\xc8\x9bii poate avea de suferit atunci c\xc3\xa2nd calitatea informa\xc8\x9biei mediatice scade \xc8\x99i pericolul dezorient\xc4\x83rii cet\xc4\x83\xc8\x9beanului cre\xc8\x99te, \xc3\xaen condi\xc8\x9biile \xc3\xaen care nici legile concuren\xc8\x9bei pe pia\xc8\x9ba liber\xc4\x83 nu \xc3\xael mai ap\xc4\x83r\xc4\x83 pe consumatorul de pres\xc4\x83. Num\xc4\x83rul institu\xc8\x9biilor media este mai pu\xc8\x9bin relevant pentru asigurarea condi\xc8\x9biilor de func\xc8\x9bionare optim\xc4\x83 a proceselor democratice, conteaz\xc4\x83 mai mult ca aceste institu\xc8\x9bii s\xc4\x83 nu transmit\xc4\x83 doar mesajul puterii politice, ci \xc8\x99i pe cel al opozi\xc8\x9biei.\n_START_SECTION_\nZiua Mondial\xc4\x83 a Libert\xc4\x83\xc8\x9bii Presei\n_START_PARAGRAPH_\nZiua de 3 mai a fost declarat\xc4\x83 Ziua Mondial\xc4\x83 a Libert\xc4\x83\xc8\x9bii Presei la 23 decembrie 1993 de c\xc4\x83tre Adunarea General\xc4\x83 a ONU \xc3\xaen urma Conferin\xc8\x9bei General\xc4\x83 UNESCO din 1991, c\xc3\xa2nd s-a adoptat o rezolu\xc8\x9bie privind "Promovarea libert\xc4\x83\xc8\x9bii presei \xc3\xaen lume" care recuno\xc8\x99tea c\xc4\x83 "o pres\xc4\x83 liber\xc4\x83, pluralist\xc4\x83 \xc8\x99i independent\xc4\x83 este o component\xc4\x83 esen\xc8\x9bial\xc4\x83 a oric\xc4\x83rei societ\xc4\x83\xc8\x9bi democratice"._NEWLINE_Evenimentul constituie un prilej pentru a celebra principiile care stau la baza libert\xc4\x83\xc8\x9bii presei, a evalua starea libert\xc4\x83\xc8\x9bii presei \xc3\xaen lume, a re\xc3\xaennoi eforturile pentru ap\xc4\x83rarea independen\xc8\x9bei mass-mediei, a reflecta cu privire la problemele libert\xc4\x83\xc8\x9bii presei \xc8\x99i a eticii profesionale \xc8\x99i pentru a aduce omagii acelor jurnali\xc8\x99ti care \xc8\x99i-au pierdut via\xc8\x9ba f\xc4\x83c\xc3\xa2du-\xc8\x99i meseria. De asemenea, momentul serve\xc8\x99te at\xc3\xa2t ca \xc8\x99i oportunitate de atrage aten\xc8\x9bia c\xc4\x83 \xc3\xaen multe \xc8\x9b\xc4\x83ri publica\xc8\x9biile \xc3\xaenc\xc4\x83 sunt cenzurate, amendate, suspendate \xc8\x99i \xc3\xaenchise, iar jurnali\xc8\x99tii \xc8\x99i editorii sunt h\xc4\x83r\xc8\x9bui\xc8\x9bi, ataca\xc8\x9bi, de\xc8\x9binu\xc8\x9bi \xc8\x99i chiar uci\xc8\x99i.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en perioada interbelic\xc4\x83 presa rom\xc3\xa2neasc\xc4\x83 se prezenta \xc3\xaen conformitate cu condi\xc8\x9biile economice, sociale \xc8\x99i politice ale vremii care, \xc3\xaen ciuda ac\xc8\x9biunilor de propagand\xc4\x83, a manifestelor politice \xc8\x99i a \xc3\xaendemnurilor electorale care g\xc4\x83seau cu u\xc8\x99urin\xc8\x9b\xc4\x83 o platform\xc4\x83 de expresie, era considerat\xc4\x83 ca fiind "o pres\xc4\x83 vie, \xc3\xaen continu\xc4\x83 mi\xc8\x99care, nuan\xc8\x9bat\xc4\x83, imbra\xc8\x9bi\xc8\x99\xc3\xa2nd \xc3\xaentreg spectrul de ideologii, orient\xc4\x83ri, gusturi, preferin\xc8\x9be, preocup\xc4\x83ri, profesiuni" de c\xc4\x83tre unii publici\xc8\x99ti. Dup\xc4\x83 asasinarea prim-ministrului I.G. Duca la 30 decembrie 1933, guvernul a decretat starea de asediu. Cur\xc3\xa2nd dup\xc4\x83 ce Carol al II-lea a acaparat puterea decizional\xc4\x83 \xc8\x99i a instaurat un regim auroritar presa era atent monitorizat\xc4\x83 \xc8\x99i cenzurat\xc4\x83 prin m\xc4\x83suri precum impunerea tip\xc4\x83ririi unor articole cu r\xc3\xa2nduri goale, sanc\xc8\x9biuni financiare, suspend\xc4\x83ri temporare \xc8\x99i chiar interzicerea apari\xc8\x9biei unor publica\xc8\x9bii._NEWLINE_Una dintre cele mai reprezentante figuri ale tradi\xc8\x9biei anti-totalitare \xc3\xaen presa rom\xc3\xa2neasc\xc4\x83, Corneliu Coposu a dedicat o serie de articole cenzurii presei \xc8\x99i libert\xc4\x83\xc8\x9bii de exprimare. \xc3\x8en dou\xc4\x83 articole separate publicate \xc3\xaen ziarul \xe2\x80\x9eRom\xc3\xa2nia Nou\xc4\x83\xe2\x80\x9d din Cluj Coposu a realizat un bilan\xc8\x9b negativ al cenzurii la care a fost supus\xc4\x83 publica\xc8\x9bia \xc3\xaen perioada 1933-1937 \xc8\x99i de unde reiese c\xc4\x83 au existat nu mai pu\xc8\x9bin de 10 cenzori._NEWLINE_\xc3\x8entr-un articol din 1936 afirma: \xe2\x80\x9eCenzura este instrument de guvernare pentru incapabili \xc8\x99i ho\xc8\x9bi, iar soarta guvernelor sprijinite de cenzur\xc4\x83 este pecetluit\xc4\x83\xe2\x80\x9d.\n_START_SECTION_\nPerioada comunist\xc4\x83\n_START_PARAGRAPH_\n\xc3\x8en timpul regimului comunist \xc3\xaen Rom\xc3\xa2nia cenzura a existat \xc8\x99i a avut o activitate deosebit de intens\xc4\x83._NEWLINE_\xc3\x8encep\xc3\xa2nd cu 1944, cenzura presei \xc3\xaen Rom\xc3\xa2nia a fost exercitat\xc4\x83 prin intermediul mai multor institu\xc8\x9bii \xc8\x99i structuri, precum Comisia Aliat\xc4\x83 de Control, Ministerul Artei \xc8\x99i Informa\xc8\x9biilor \xc8\x99i Serviciul Cenzurii Centrale Militare, iar din 1949, func\xc8\x9biona Direc\xc8\x9bia General\xc4\x83 a Presei \xc8\x99i Tip\xc4\x83riturilor (DGPT) care condi\xc8\x9biona activ apari\xc8\x9bia oric\xc4\x83rei publica\xc8\x9bii. Din 1951 DGPT a devenit institu\xc8\x9bia competent\xc4\x83 care elibera autoriza\xc8\x9bii pentru ziare, reviste, buletine \xc8\x99i alte publica\xc8\x9bii periodice._NEWLINE_Vezi Comunismul \xc8\x99i presa rom\xc3\xa2neasc\xc4\x83.\n_START_SECTION_\nConven\xc8\x9bia European\xc4\x83 a Drepturilor Omului\n_START_PARAGRAPH_\nRom\xc3\xa2nia a ratificat Conven\xc8\x9bia pentru ap\xc4\x83rarea drepturilor omului \xc8\x99i a libert\xc4\x83\xc8\x9bilor fundamentale, \xc3\xaencheiat\xc4\x83 la Roma la 4 noiembrie 1950, \xc8\x99i intrat\xc4\x83 \xc3\xaen vigoare la 3 septembrie 1953, la 7 octombrie 1993, data la care statul rom\xc3\xa2n a devenit membru al Consiliului Europei. Conven\xc8\x9bia, \xc3\xaempreun\xc4\x83 cu protocoalele sale adi\xc8\x9bionale 1, 4, 6, 7, 9 \xc8\x99i 10, a intrat \xc3\xaen vigoare pentru Rom\xc3\xa2nia la 20 iunie 1994._NEWLINE_Articolul 10 din Conven\xc8\x9bie prive\xc8\x99te libertatea de exprimare \xc8\x99i con\xc8\x9bine dou\xc4\x83 paragrafe, unde primul prevede libertatea de opinie \xc8\x99i libertatea de a primi sau de a comunica informa\xc8\x9bii ori idei f\xc4\x83r\xc4\x83 amestecul autorit\xc4\x83\xc8\x9bilor publice \xc8\x99i f\xc4\x83r\xc4\x83 a \xc8\x9bine seama de frontiere, iar cel de-al doilea \xc3\xaencearc\xc4\x83 stabilirea unui echilibru \xc3\xaen scopul determin\xc4\x83rii preeminen\xc8\x9bei unui drept asupra altuia, av\xc3\xa2nd \xc3\xaen vedere c\xc4\x83 libertatea de exprimare poate veni \xc3\xaen contradic\xc8\x9bie cu alte drepturi garantate de Conven\xc8\x9bie, printre care dreptul la un proces echitabil, la respectarea vie\xc8\x9bii private sau la libertatea de con\xc8\x99tiin\xc8\x9b\xc4\x83.'